
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	10 aprilie 2014

	Nr.
	4c-7/60


R A P O R T

asupra propunerii legislative pentru completarea dispozițiilor Legii-cadru nr.284 din 28 decembrie 2010 privind salarizarea unitară a personalului plătit din fonduri publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 51/2014 din 17 februarie 2014, cu dezbaterea pe fond, în procedură obişnuită, a propunerii legislative pentru completarea dispozițiilor Legii-cadru nr.284 din 28 decembrie 2010 privind salarizarea unitară a personalului plătit din fonduri publice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1093/07.10.2013)

· avizul favorabil al Comisiei juridice, de disciplină şi imunităţi 
(nr.4c-11/118/05.03.2014)

· avizul negativ al Comisiei pentru învăţământ, ştiinţă, tineret şi sport (nr.4c-9/29/12.03.2014)

· punctul de vedere, negativ, al Guvernului (nr.567/28.03.2014).

Propunerea legislativă are ca obiect de reglementare crearea cadrului legal privind acordarea unui salariu de instalare personalului didactic de predare, o singură dată, la angajarea în învăţământ prin concurs, în primii cinci ani de la absolvirea studiilor. Astfel, se propune completarea Anexei II, Cp.I lit.B – Reglementări specifice personalului didactic din învăţământ din Legea cadru nr.284/2010 privind salarizarea unitară a personalului plătit din fonduri publice, cu modificările şi completările ulterioare, cu un nou articol, respectiv art.17.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

La lucrările comisiei din data de 8 aprilie 2014 şi-au înregistrat prezenţa 21 deputaţi, din totalul de 23 membri ai comisiei.

Raportul comisiei a fost adoptat cu majoritate de voturi (o abţinere).
Propunerea legislativă a fost respinsă de Senat în şedinţa din 11.02.2014.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât Legea nr.284/2010 nu reglementează problematica indemnizaţiei de instalare pentru personalul bugetar. Totodată, iniţiatorii nu precizează sursele financiare necesare aplicării măsurii propuse, încălcând astfel dispoziţiile art.138 alin.(5) din Constituţia României, precum şi cele ale art.15 alin.(1) din Legea nr.500/2002 privind finanţele publice.


PREŞEDINTE,



SECRETAR,


Florin Iordache



Mihăiţă Găină

Întocmit,

Expert parlamentar Lidia Vlădescu

